নী. ই. : হ্যাঁ। আরও কিছু চেষ্টা করেছিলেন কিন্তু ‘৭৫-এর পরপরই এই চ্যাপ্টার ক্লোজড হয়ে গেল। উনি চেয়েছিলেন যে এদের কিছু লেখাপড়া শিখিয়ে দিতে, যাতে কোন কাজে দেয়া যায়। পুনর্বাসন কেন্দ্রে টাইপিং শেখানো হতো, সেলাইয়ের ট্রেনিং কোর্স করানো হতো। তাতে কিছু মেয়েকে চাকরি দেয়া হলো। আমি একদিন রেডক্রস বিল্ডিংয়ে গেছি, অফিসে দেখলাম অনেক লোক দাঁড়ানো। আমি বললাম, কী ব্যাপার, কী চান আপনারা? তারা বলল, আমরা বীরাঙ্গনা দেখতে আইছি। সেই আনফরচুনেট মেয়েগুলো আর তো কিছুতেই অফিসে যাবে না, এ রকমও হয়েছে। এরপর বলা হলো যে, যারা লেখাপড়া কিছু জানে না, তাদের বিয়ে দিয়ে দেয়া যেতে পারে। দশজনকে আমার যতদূর মনে পড়ে দশ হাজার করে টাকা দেয়া হলো আর বঙ্গবন্ধুর ওয়াইফ যাবতীয় সাংসারিক জিনিসপত্র, সেলাই মেশিন দিলেন। তবে যারা টাকা নিয়ে বিয়ে করলেন, তারা টাকাটাই নিলেন, বউ আর নিলেন না।